33
Tupàn upyro wemiaihu a'e wà
1 Ezemumikahy nehe, puràmàtyry'ymar purumumaw ma'e. Ni amo nanezuka pixik kwaw wà.
Ezemumikahy nehe, umyrypar zuka har. Ni amo nemyrypar nanezuka pixik kwaw wà.
Nepuruzuka re nehe, ma'e imumaw ire nehe, nemumaw putar amo nehe.
Nemyrypar izuka re amo nemyrypar nezuka putar a'e nehe.
2 O Tupàn Tuweharupi Wiko Ma'e, urepuhareko pe nehe.
Uruàro urepytywà àwàm ure.
Eiko urerehe uzekaiw ma'e romo tuweharupi nehe.
Eiko urepyro har romo 'ar zawaiw katu ma'e rehe nehe.
3 Teko uzàwehem neze'eg wànoànog ma'e henu mehe wà.
Aze erezapo ma'e, teko ywy nànànar uhàuhàz putar wà nehe.
4 Waàmàtyry'ymar uhàuhàz tukur ywàkun ài uzemono'og ma'e wahàz haw ài wà.
Weraha uma'e paw uzeupi uzàn mehe wà.
5 Tupàn Tuweharupi Wiko Ma'e a'e, tuwihaw zàwe hekon a'e. Wiko ywate.
Umynehem putar Xiàw ukatu haw pupe nehe, ma'e rehe umunar 'ymaw pupe wemu'em 'ymaw pupe nehe.
6 Umuigo kar putar wemiaihu teko ukatu haw rehe wà nehe.
Upyro tuwe a'e wà nehe. Ukwaw kar putar tuwe ma'e wanupe nehe. Ukwaw katu putar a'e wà nehe.
Tupàn Tuweharupi Wiko Ma'e wi wakyze haw nuzawy kwaw temetarer tetea'u teko wanupe.
7 Zauxiapekwer ipuruzukaiw ma'e uzai'o nahu rupi uzemumikahy pà wà.
Tuwihaw amo ywy rehe har zeàmàtyry'ym 'ymaw hekar har uzai'oahy wà.
8 Naheta kwaw teko pe rupi wà.
Ni amo nuwata kwaw pe rupi wà.
Tuwihaw uhaw uze'egaw amo wanehe iapo katu pyrer wà.
Upytu'u wemiapo ràm imume'u awer rupi ma'e iapo re wà.
Ni amo numuwete kwaw amo wà.
9 A'e ywy rehe har umumaw ywy ikatu haw hereko wà. Iaiw oho iko.
Ywyra ywytyr rehe har Irimano ywy rehe har uxinig a'e.
Ywyàpyznaw Xarom her ma'e uzeapo ywyxiguhu romo.
Màxà ywy rehe Karamew ywytyr rehe
ywyra u'ar wanuwer wà.
Tupàn uze'eg teko ywy nànànar wanupe
10 Tupàn Tuweharupi Wiko Ma'e uze'eg teko ywy nànànar wanupe.
— Azapo putar ma'e ihe nehe kury.
Aexak kar putar hekàgaw nehe. Aexak kar putar hehua'u haw nehe.
11 Penemiapo kwer hekuzar wera'i ka'axinig ma'e wi.
Penemiapo ràm imume'u pyr nuzawy kwaw ity heityk pyrer.
Azupy tata ài wamumaw pà wanapy pà nehe.
12 Peiko putar tàtàpyzgwer romo nehe.
Pekaz putar xu tata pupe heityk pyrer ài nehe.
13 Pe paw rupi pe, muite har wà, muite 'ymar wà no,
peinu heremiapo kwer imume'u haw nehe.
Pekwaw hekàgaw nehe, i'i Tupàn.
14 Xiàw rehe ikatu 'ym ma'e iapo har uryryryryz ukyze haw rehe wà.
Ukyze tete wera'u mehe upuranu wà.
— Mo upuner a'e tata purapy ma'e huwake weko haw rehe wà.
Mo upuner tata ikaz re upytu'u 'ym ma'e huwake weko haw rehe wà, i'i wà.
15 Xo ikatu ma'e iapo har upuner wà.
Xo ze'eg azeharomoete har imume'u har upuner wà.
Aze amo imunar ikàg 'ym ma'e wanemetarer rehe a'e nehe, aze a'e rupi wiko hemetarer katu ma'e romo nehe, nupuner kwaw a'e tata huwake weko haw rehe nehe.
Aze amo upyhyk temetarer tuwihaw wanenataromo wemu'emaw hekuzaromo nehe, nupuner kwaw nehe.
Aze amo uzemono'og puruzuka ma'e wanehe we nehe, nupuner kwaw nehe.
Aze ipurapo wer ikatu 'ym ma'e rehe amo wanehe we nehe, nupuner kwaw nehe.
16 Agwer ma'e iapo 'ymar wiko katu putar nehe.
Wàpuztàtà ita iapo pyrer pupe wexak putar uzepyro àwàm nehe.
Heta putar hemi'u ràm izupe tuweharupi nehe.
Uhyk putar 'y izupe tuweharupi nehe no.
Tupàn hemiaihu wàro upytywà haw wà
17 Pexak wi putar amo tuwihawete ikàg ma'e ipuràg ma'e nehe.
Weruze'eg putar ywy uhua'u ma'e rehe har wà nehe.
18 Pema'enukwaw putar pekyze awer kwehe mehe arer rehe nehe, na'e pepuranu putar nehe.
— Kwehe mehe tuwihaw upyhyk temetarer tetea'u zanewi a'e wà. Ma'e pe wanekon ko 'ar rehe wà kury. — Pemur penemetarer ikurer urewe tuweharupi nehe, i'i zanewe wà.
Ma'e pe wanon wà.
Wiko zaneràpuztàtà ita iapo pyrer wazar romo wà. Ma'e pe wanekon wà kury, peze putar nehe.
19 Napexak pixik kwaw a'e teko wiko wera'u ma'e pe wà nehe.
Napexak pixik kwaw a'e teko amo ze'eg penemigwaw 'ym rupi uze'eg ma'e pe wà nehe.
Zawaiw katu waze'eg. Ni amo nuenu katu kwaw wà.
20 Pexak Xiàw tawhu zanepynykawhu iapo awer nehe.
Zeruzarez uzeapo putar tawhu ikàg ma'e romo nehe. Zauxiapekwer nuixe pixik kwaw ipupe wà nehe.
Pema'enukwaw amo tàpuzràn ikàg ma'e rehe nehe. Teko nupuner kwaw imunyrykaw rehe henaw wi wà. Zeruzarez nuzawy kwaw a'e tàpuzràn nehe.
Teko no'ok kwaw izyta wà nehe.
Teko nomonohok kwaw ihàm wà nehe.
21 Tupàn Tuweharupi Wiko Ma'e wiko putar zanepyr a'e pe nehe. Zanezar Ikàg Ma'e Ipuràg Ma'e romo hekon a'e.
Heta putar yrykawhu Zeruzarez pe nehe. Heta putar yrykaw tetea'u Zeruzarez pe nehe no.
Zaneàmàtyry'ymar nueruata pixik kwaw ukanu pànuhu ywytu ipyhykar hereko har a'e yrykaw rupi wà nehe.
Wakanuhu noho kwaw a'e yrykawhu rupi wà nehe.
22-23 A'e kanuhu wahàm uzekwaraw wà.
Izyta pànuhu heru'àmar nu'àgatu kwaw a'e.
A'e rupi nupuner kwaw pànuhu imuzaiko haw rehe wà.
A'e rupi xipyhyk putar zaneàmàtyry'ymar wanemetarer paw rupi zane nehe.
Xipyhyk putar wama'e paw rupi nehe no. Heta tetea'u wanemetarer. Te wata 'ym ma'e upuner putar ikurera'i ipyhykaw rehe wà nehe.
Tupàn Tuweharupi Wiko Ma'e wiko zanereruze'egar romo a'e.
A'e ae zanereruze'eg a'e.
Tupàn Tuweharupi Wiko Ma'e wiko zaneruwihawete romo.
A'e ae zanepyro putar nehe.
24 Ni amo Zeruzarez pe har na'ima'eahy kwaw wà nehe.
Tupàn umunàn putar teko wanemiapo kwer ikatu 'ym ma'e paw nehe no.